कहा- अकेले रहना लोगों को मंजूर नहीं; बेटी के लिए 2 BHK फ्लैट की जरूरत
TV Actress Charu Asopa's Struggle to Find a New Home for Herself and Her Daughter टीवी एक्ट्रेस चारू असोपा अपनी बेटी और खुद के लिए एक नया घर तलाश रही हैं। इस दौरान उन्हें काफी सारी दिक्कतों का सामना करना पड़ रहा है।
टीवी एक्ट्रेस चारू असोपा अपनी बेटी और खुद के लिए एक नया घर तलाश रही हैं। इस दौरान उन्हें काफी सारी दिक्कतों का सामना करना पड़ रहा है। चारू का कहना है सिंगल मदर और एक्ट्रेस होने के नाते उन्हें घर मिलने में काफी समस्या हो रही है।
चारू ने कहा कि एकाध घर जो पसंद आता भी है तब वहां के लोग अजीब मानसिकता के निकल जाते हैं। उन्हें लगता है कि एक औरत बिना पति के एक बच्ची के साथ कैसे रह सकती हैं। एक्ट्रेस के मुताबिक, उनकी बेटी अब बड़ी हो गई है, इसलिए उसे खेलने कूदने के लिए एक बड़े घर की जरूरत है।
2 BHK फ्लैट में शिफ्ट होना चाहती हैं चारू
चारू असोपा अपने पति राजीव सेन के साथ कई महीनों से अलग रह रही हैं। उन्होंने अपने व्लॉग में कहा था कि वो 1 BHK फ्लैट में बेटी के साथ शिफ्ट हो गई हैं। हालांकि अब टाइम्स ऑफ इंडिया को दिए एक रिसेंट इंटरव्यू में उन्होंने अपनी परेशानी शेयर की है।
उन्होंने कहा, 'जियाना अब बड़ी हो रही है। खेलने के दौरान उसके गिरने का डर रहता है। मैं फिलहाल 1 BHK फ्लैट में रह रही हूं लेकिन अब इससे बड़े घर में शिफ्ट होने की सोच रही हूं। बड़ा न सही लेकिन कम से कम 2 BHK फ्लैट तो रहना ही चाहिए जिससे कि बेटी को चलने-खेलने के लिए थोड़ा स्पेस मिल जाए।'
सिंगल मदर देख के नहीं दिया फ्लैट
चारू का कहना है कि फ्लैट खोजना काफी हेक्टिक काम है। उन्होंने आगे कहा, 'मुझे एक फ्लैट पसंद आया था। लेकिन वहां के लोग थोड़े रूढ़िवादी निकले। उन्हें इस बात से आपत्ति थी कि मैं एक सिंगल मदर हूं और बेटी के साथ अकेले रह रही हूं।'
चारू ने इस इंटरव्यू में उन ट्रोलर्स को भी जवाब दिया जो उन्हें रिविलींग कपड़े पहनने के लिए ट्रोल करते हैं। चारू का कहना है कि उन्हें ऐसे लोगों की सोच पर हैरानी होती है।
2019 में हुई शादी, 2022 से रहने लगे अलग
चारू असोपा की शादी सुष्मिता सेन के भाई और एक्टर राजीव सेन से 2019 में हुई थी। शादी के दो साल बाद चारू ने एक बेटी को जन्म दिया। शुरुआत में सब कुछ सही था लेकिन धीरे-धीरे दोनों के बीच अनबन शुरू हो गई।
2022 में चारू ने राजीव से तलाक लेने का फैसला लिया और राजीव से अलग रहने लगी। चारू ने आरोप लगाते हुए कहा था कि प्रेग्नेंसी के वक्त राजीव ने उन्हें चीट किया था साथ ही चारू ने उन पर धोखाधड़ी का भी आरोप लगाया था। हालांकि कुछ दिन बाद दोनों ने पैच-अप करने का फैसला किया लेकिन ये फैसला भी ज्यादा दिन नहीं चल सका। दोनों ने अपनी बेटी के लिए रिलेशनशिप को फ्रेंडली रखने का फैसला किया था।
